
REFERAT
privind: constituirea, la nivelul județului Vrancea, a Comisiei locale de avizare integrată a documentațiilor de amenajare a teritoriului și a documentațiilor de urbanism și aprobarea Regulamentului de organizare și funcționare a acesteia

Prin proiectul de hotărâre se propune constituirea, la nivelul județului Vrancea, a Comisiei locale de avizare integrată a documentațiilor de amenajare a teritoriului și a documentațiilor de urbanism, denumită în continuare Comisia locală de avizare integrată, precum și aprobarea Regulamentului de organizare și funcționare a acesteia.
Necesitatea adoptării proiectului de hotărâre rezultă din intrarea în vigoare a Legii nr. 169/2026 privind Codul amenajării teritoriului, urbanismului și construcțiilor, act normativ care instituie un nou cadru juridic în materia amenajării teritoriului și urbanismului și introduce un mecanism de avizare integrată și digitalizată a documentațiilor de amenajare a teritoriului și a documentațiilor de urbanism.
Potrivit noului cadru legal, avizarea documentațiilor se realizează prin comisii de avizare integrată constituite la nivel național și local, iar la nivelul fiecărui județ se constituie Comisia locală de avizare integrată, cu secretariatul asigurat de structura de specialitate din subordinea arhitectului-șef.
Totodată, potrivit dispozițiilor art. 92 alin. (1) din Legea nr.1969/2026 Comisia locală de avizare integrată este condusă şi convocată de către arhitectul-şef. Membrii comisiei sunt numiţi de către conducătorii instituţiilor şi organismelor implicate în procesul de avizare.
În conformitate cu prevederile art. 92 alin. (10) și art. 576 alin. (2) teza a II – a, autorităţile locale organizează şi operaţionalizează Comisia locală de avizare integrată a documentaţiilor de amenajare a teritoriului şi de urbanism.
În ceea ce privește componența Comisiei, potrivit art. 91 alin. (1) din actul normativ mai sus precizat, aceasta este formată din reprezentanți ai instituțiilor și organismelor interesate în procesul de avizare, fiind avute în vedere, printre altele, autoritățile administrației publice locale, autoritățile și instituțiile competente în domeniul transporturilor și infrastructurii, comunicațiilor, ariilor naturale protejate, silviculturii, agriculturii, îmbunătățirilor funciare, gospodăririi apelor, situațiilor de urgență, învățământului, sănătății, cadastrului, serviciilor de utilități publice și energiei.
Componența poate fi completată, în funcție de natura documentației supuse avizării, cu reprezentanți ai altor instituții ori societăți/companii naționale, precum și, cu reprezentanți care să aibă statutul de invitați, cu reprezentanți ai instituțiilor din Sistemul Național de Apărare, Ordine Publică și Securitate Națională – SNAOPSN, în condițiile prevăzute de Cod.
Comisia locală de avizare integrată de la nivel județean preia competența de avizare a documentațiilor de urbanism acolo unde nu este constituită comisie locală de avizare integrată, potrivit art. 91 alin. (3) din Legea nr. 169/2026. În aceste situații, la ședințele de avizare organizate de către Comisia locală de avizare integrată este obligatorie participarea reprezentantului autorității administrației publice locale inițiatoare a documentației de urbanism.
De asemenea, Comisia asigură avizarea integrată la nivelul comunelor și orașelor, cu excepția zonelor metropolitane constituite și a municipiilor.
Aceste prevederi justifică necesitatea unei organizări corespunzătoare a Comisiei la nivelul județului Vrancea, astfel încât aceasta să poată exercita efectiv competențele conferite prevederile Legii nr. 169/2026.
Mai mult, potrivit dispozițiilor art. 92 alin. (2) regulamentul de funcţionare al comisiei se elaborează de către structura de specialitate condusă de către arhitectul-şef şi se aprobă prin hotărâre a consiliului judeţean. 
Regulamentul de organizare și funcționare asigură un cadru procedural clar pentru respectarea termenelor prevăzute de Legea nr. 169/2026, pentru transmiterea punctelor de vedere ale membrilor și pentru aplicarea, după caz, a mecanismului avizării tacite, cu respectarea excepțiilor și condițiilor stabilite de actul normativ.
În aplicarea acestor prevederi, la nivelul județului Vrancea este necesară constituirea Comisiei locale de avizare integrată și stabilirea regulilor concrete privind organizarea și desfășurarea activității acesteia. 
În consecință, propunem aprobarea proiectului de hotărâre privind constituirea, la nivelul județului Vrancea, a Comisiei locale de avizare integrată a documentațiilor de amenajare a teritoriului și a documentațiilor de urbanism și aprobarea Regulamentului de organizare și funcționare al acesteia, în forma propusă.

